**ΠΑΓΚΟΣΜΙΑ ΠΡΩΤΙΑ…ΓΙΑ ΤΟ 13ο ΔΗΜΟΤΙΚΟ ΣΧΟΛΕΙΟ ΤΡΙΚΑΛΩΝ (ΡΙΖΑΡΙΟΥ)**

Είναι μεγάλη τιμή, μέγιστη τιμή είναι πιότερο να γράψουμε, γιατί το σχολείο μας το 13ο Δημοτικό σχολείο Τρικάλων (Ριζαριού) κατέκτησε μια Παγκόσμια πρωτιά!

Το σχολείο είναι από το 2016 μέλος των σχολείων της UNESCO (ASPnet) και τη φετινή σχολική χρονιά έλαβε μέρος σε παγκόσμιο διαγωνισμό με θέμα **«Ανοίγουμε το νου και την καρδιά μας στους πρόσφυγες».**

Με τη βοήθεια του καθηγητή εικαστικών κ. Παναγιώτη Λιβανού και της δασκάλας Μάγδας Σπαθή η Ε΄ τάξη δημιούργησε με ομαδικό-συνεργατικό τρόπο ένα έργο ζωγραφικής που το ονόμασε **«Αγκαλιά και φως…χαρά κι ελπίδα».**

Το έργο εκτιμήθηκε από την UNESCO και κέρδισε **το πρώτο βραβείο** σ αυτόν τον παγκόσμιο διαγωνισμό!

Είμαστε ιδιαίτερα χαρούμενοι , συγκινημένοι, δηλαδή….. πετάμε από τη χαρά μας, γι αυτή τη διάκριση που απέσπασε ένα σχολείο περιφερειακό μιας επαρχιακής πόλης στην καρδιά της πατρίδας μας, μα με τόση ζέση, όρεξη, διάθεση, καινοτομία, προσφορά, από τα παιδιά που συμμετείχαν. Η Αλεξάνδρα Άρπα, η Γιώτα Γεωργία, ο Κοθράς Νίκος, η Κολέτσιου Κων/να, ο Κρομμύδας Διονύσης, ο Μπατσαράς Νίκος, η Παπαποστόλου Κων/να, ο Πολύζος Αλέξανδρος και ο Ρήτος-Τσιούλης Νίκος, απέδειξαν σε όλους μας τι σημαίνει ομαδική δουλειά και τι αποτελέσματα κομίζει.

Τα παιδιά μας πέρασαν το μήνυμα σε όλο τον πλανήτη πως στο δύσκολο δρόμο της προσφυγιάς, δίνοντας μια αγκαλιά γεμάτη φως, χαρά κι ελπίδα, απαλύνεται ο πόνος από τα δεινά του πολέμου και της ασυνεννοησίας. Βροντοφώναξαν χρωματίζοντας ότι… η θέση των προσφύγων μπορεί να είναι κάποια στιγμή και δική μας θέση…

Η βράβευση θα γίνει σε λίγες μέρες στην έδρα της UNESCO στην πόλη του φωτός το Παρίσι!

Συνεχίζουμε…..

**Η ομάδα του 13ου Δημοτικού Σχολείου Τρικάλων**